b'\n_START_ARTICLE_\nFra Mauro \xc5\xbeem\xc4\x97lapis\n_START_PARAGRAPH_\nFra Mauro \xc5\xbeem\xc4\x97lapis (it. Mappamondo di Fra Mauro)\xc2\xa0\xe2\x80\x93 pasaulio \xc5\xbeem\xc4\x97lapis, sukurtas apie 1450\xc2\xa0m. Venecijos kartografo vienuolio Fra Mauro. \xc5\xbdem\xc4\x97lapis laikomas vienu geriausi\xc5\xb3 viduram\xc5\xbei\xc5\xb3 kartografijos k\xc5\xabrini\xc5\xb3. Tai yra planisferos tipo ant pergamento detaliai nupie\xc5\xa1tas daugiau nei 5\xc2\xa0m\xc2\xb2 ploto \xc5\xbeem\xc4\x97lapis, vaizduojantis Azij\xc4\x85, Indijos vandenyn\xc4\x85, Afrik\xc4\x85, Europ\xc4\x85 ir Atlanto vandenyn\xc4\x85. \xc5\xbdem\xc4\x97lapis pakreiptas pietumis \xc4\xaf vir\xc5\xa1\xc5\xb3._NEWLINE_Jam sukurti prireik\xc4\x97 keleri\xc5\xb3 met\xc5\xb3 ir labai dideli\xc5\xb3 i\xc5\xa1laid\xc5\xb3. \xc5\xbdem\xc4\x97lapyje nupie\xc5\xa1ta labai daug smulki\xc5\xb3 detali\xc5\xb3 bei apie 3000 \xc5\xbeodini\xc5\xb3 paai\xc5\xa1kinim\xc5\xb3. Tuo metu tai buvo detaliausias pasaulio atvaizdavimas. D\xc4\x97l to Fra Mauro darbas laikomas vienu svarbiausi\xc5\xb3 kartografijos istorijoje. \xc5\xa0is \xc5\xbeem\xc4\x97lapis \xc5\xbeymi biblijin\xc4\x97s pasaulio atvaizdavimo tradicijos pabaig\xc4\x85, v\xc4\x97liau kurti \xc5\xbeem\xc4\x97lapiai prad\xc4\x97jo daugiau remtis moksliniais duomenimis, labiau prad\xc4\x97tas vertinti tikslumas, o ne atitikimas religiniamas ar tradiciniams tik\xc4\x97jimams._NEWLINE_Fra Mauro buvo kamenduli\xc5\xb3 vienuolis, gim\xc4\x99s Murano saloje \xc5\xa1alia Venecijos. Jis dirbo kaip patar\xc4\x97jas ir kartografas. Pirm\xc4\x85j\xc4\xaf \xc5\xbeem\xc4\x97lap\xc4\xaf, padedant j\xc5\xabrininkui ir kartografui Andrea Bianco jis suk\xc5\xabr\xc4\x97 Portugalijos karaliaus Alfonso V u\xc5\xbesakymu. Jis buvo pabaigtas 1459\xc2\xa0m. baland\xc5\xbeio 24 d. ir i\xc5\xa1si\xc5\xb3stas \xc4\xaf Portugalij\xc4\x85. \xc5\xa0is \xc5\xbeem\xc4\x97lapis nei\xc5\xa1liko. Jis buvo laikomas Lisabonoje, \xc5\xa0v. Jurgio pilyje. \xc5\xbdinoma, kad jis ten buvo iki 1494\xc2\xa0m., ta\xc4\x8diau v\xc4\x97liau dingo. V\xc4\x97liau Fra Mauro \xc4\x97m\xc4\x97 daryti \xc5\xbeem\xc4\x97lapio kopij\xc4\x85 Venecijos respublikai, kuri\xc4\x85 po jo mirties u\xc5\xbebaig\xc4\x97 Andrea Bianco. \xc5\xa0is k\xc5\xabrinys v\xc4\x97liau buvo atrastas Mauro studijoje ir yra iki \xc5\xa1iol saugomas ir demonstruojamas Venecijos Korero muziejuje. 1804\xc2\xa0m. \xc5\xbeem\xc4\x97lapio reprodukcij\xc4\x85 ant pergamento atliko britas William Frazer. \xc5\xa0i kopija laikoma Londono bibliotekoje.'